La X Fira de Comerç arranca el divendres 25 de setembre amb un variat programa d’activitats
2025-07-24

Des de l’Associació de Comerç i Servicis de Burjassot ja ho tenen tot preparat perquè divendres que ve 25 de setembre arranque la X Fira de Comerç que, enguany, serà més especial si cap, ja que l’associació està celebrant el seu 25 Aniversari. Amb el suport incondicional de l’Ajuntament de Burjassot, a través de l’àrea de Promoció Econòmica, dirigida per Manuel Lozano i de la mà de CEMEF, la fira obrirà les seues portes a les 19 hores.

El Parc de la Granja, un dels pulmons verds més bells i visitats de Burjassot, serà l’escenari de la fira que s’inaugurarà el dissabte 26 de setembre a les 12 del matí; fira que enguany compta amb la participació de 30 comerços del municipi de tots els àmbits: perruqueria, sabateries, tallers d’automòbils, hostaleria, complements, estilisme…i així un llarg etcètera.
Amb l’obertura del divendres 25 de setembre, a les 19 hores, tindrà lloc la primera de les activitats, Biodansa amb Leda, preparades per al llarg cap de setmana. Prendrà el testimoni, a les 20.45 hores, la Classe de Ioga amb Margarita Blazquez.

El dissabte a les 10.30 del matí, després de l’obertura, començaran els tallers d’Avalarte, l’Associació d’Artesans de Burjassot, també presents en la X Fira del Comerç. A partir d’aqueix moment, es multiplicaran les activitats i les animacions, amb màster Class de Kangoo, tallers de crear granadures o de teixir a mà, la passarel·la de perruqueria o el concert de Dixie Jumble, ja a les 19 hores, entre unes altres. A les 20 hores se celebrarà el 25 Aniversari de l’Associació de Comerç i Servicis amb un pastís d’aniversari. Es tancarà la jornada amb la pequedisco.

El diumenge, a les 10 del matí, amb l’obertura de les portes de la fira, es podrà participar en el Taller de Reiki i, a les 12 hores, gaudir de la música de l’Escola de Música Amadeus i de la Banda de Música de Picassent. En aquesta jornada també hi haurà diversos tallers i es comptarà també amb la col·laboració del Grup de Dansa de la Falla Mariano Benlliure-Séquia Tormos. La X Fira de Comerç es tancarà a les 21 hores amb el sorteig dels xecs per valor de 100€.

Tota la programació de la X Fira de Comerç de Burjassot pot consultar-se ACÍ.